Ĩ na tä kua tä,
Jesus anö,
‑Pökatö hamö kutiata hamö pö pi huulöö!
Hi töpö satehe epii töpö kule,
ĩ töpö na,
“Pö kõa pasia hailolöö!”
ĩ na sa kuu pasio pia kuleö!
‑ ĩ na kama kai a hua sinomo wi,
ĩ na ĩ töpö noa thama.
Ĩ na töpö noa thaa nö,
töpö kua sototoa haile,
ĩ töpö na,
‑Pö kononöö!
‑ a kuu nö,
samii Teusö a na a hapalo pia salo,
heuma tä hamö a hulasolöma.
A hulolö tä,
tä wisasoma,
heuma tä ha samii Jesus a kuoma.
Ĩ tökö soatawö,
pai hamö kosoto u mötali pata ha kama kai a hua sinomoti wi ĩ töpö pi kaläa pasisolöma.
Ĩ hamö ipoko ta pata lotete epö salo,
tuu pata supa supamo opaö ha,
töpö pi huu tomöpo maama.
Töpö pi huu tomöpo mi tä,
mötali tä mumi ha maa tuu hösöka hamö ĩ töpö na Jesus a huu haiolöma.
Maa tuu hösöka ha Jesus a huu pole,
Jesus a kai a hua sinomo wi ĩ töpönö ĩ tä taa nö,
töpö pi honipo opa nö,
‑Sai tä hãtowöö!
‑ ĩ na lope epii töpö kuu lalupalo opama.
Ĩ na töpö kuu lalupalo opaö ha,
Jesus aiki,
‑Pö pi honipo opati tihöö!
Kamisaö!
Pö pi topaikiö!
‑ ĩ na a kuuma.
Ĩ na Jesus a kuu ha,
Pedro aiki,
‑Jesus ai.
Kawa pasi kutenö,
“Maa tuu hösöka na a hutaki solöö!”
ĩ na kamisa na ĩ na a kuu!
‑ ĩ na Pedro a kuuma.
Ĩ na a kuu ha,
‑Hapo‑ Jesus a kuu hö̃töoma.
Ĩ na a kuu ha,
Pedro a ithotalo nö,
maa tuu hösöka na Jesus a na a hua soatasolöma.
A huulö tä,
‑Ipoko ta pata kua nö kilia saiö!
‑ ĩ na Pedro a pi kuu nö,
a kilia apölo nö,
a mãi õho pia tä,
‑Jesus a pata!
Sa kõa haitalöö!
‑ a kuuma.
Ĩ na a kuu ha,
Jesus a poko totoa soatalo nö,
Pedro a hua kõa soatalöma.
Ĩ na tä kua tä,
‑Kamisa na wa mamo teteo totio mi salo.
“Jesus a lotete epö salo,
sa mãi õho mai kitäö!”
wi na wa pi kuu salo,
ĩ na wa pi kuu mi?
‑ ĩ na Jesus a kuuma.
Ĩ na tä kua tä,
kutiata a na Jesus a,
Pedro a,
ĩ na kilii töpö titia kõköma,
ĩ ha ipoko ta pata maa kõa soatasoma.
Ipoko ta pata maa kõa soatasoö ha,
Jesus a kai a hua sinomo wi ĩ töpö aiki,
‑Jesus ai.
Teusö ulupö wa totiwöö!
‑ ĩ na töpö kupalotima.
Ĩ na tä kua tä,
töpö pökatölolö nö,
Sienesaté tä uli hamö töpö waloki ha,
Jesus a taa konani salo,
ĩ tä uli pewö hamö töpö salia apa wi ĩ töpö pewö na,
‑Jesus a huu kulaliö!
‑ ĩ na ai töpö kuu hätäpotima.
Ĩ na töpö kuu ha,
Jesus a na töpö satehe epii töpönö töpö salia apa wi ĩ töpö kai hulasolöma.
Töpö kai hulolö nö,
Jesus a na töpö kai waloikitö nö,
‑Jesus ai.
Hi töpö salia apa wi,
ĩ töpönö au haloi ösö kasö höpöa päopö?
‑ ĩ na töpö kupalotima.
Töpö kupalotima,
töpö salia wi ĩ töpönö Jesus a hai ĩ haloi ösö höpöa noai,
ĩ töpö toa kõo soatalasoma.